Document ID: 32006R0592

ΚΑΝΟΝΙΣΜΌΣ (ΕΚ) αριθ. 592/2006 ΤΗΣ ΕΠΙΤΡΟΠΉΣ
της 12ης Απριλίου 2006
που τροποποιεί το παράρτημα II του κανονισμού (ΕΟΚ) αριθ. 2092/91 του Συμβουλίου περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (1), και ιδίως το άρθρο 13 δεύτερη περίπτωση,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 473/2002 της Επιτροπής, της 15ης Μαρτίου 2002, για την τροποποίηση των παραρτημάτων I, II και VI του κανονισμού (ΕΟΚ) αριθ. 2092/91 του Συμβουλίου περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής, καθώς και για τη θέσπιση λεπτομερών κανόνων όσον αφορά τη διαβίβαση πληροφοριών σχετικά με τη χρήση ενώσεων χαλκού (2), παρατάθηκε για μια τετραετία η ισχύς της άδειας για χρήση σε βιολογικές καλλιέργειες οικιακών απορριμμάτων που έχουν υποστεί λιπασματοποίηση ή ζύμωση, υπό ορισμένες συνθήκες, εν αναμονή ενδεχόμενης επανεξέτασης αυτών των συνθηκών μετά τη λήξη της ανωτέρω περιόδου, υπό το φως τυχόν νέας κοινοτικής νομοθεσίας περί οικιακών απορριμμάτων.
(2)
Η τετραετής περίοδος λήγει στις 31 Μαρτίου 2006 και δεν έχει ακόμη εκδοθεί νέα κοινοτική νομοθεσία σχετικά με τη χρήση των οικιακών απορριμμάτων. Θεωρείται, επομένως, σκόπιμο να διατηρηθεί η ισχύς της άδειας για χρήση σε βιολογικές καλλιέργειες οικιακών απορριμμάτων που έχουν υποστεί λιπασματοποίηση ή ζύμωση, υπό τις παρούσες συνθήκες, αλλά χωρίς χρονικό περιορισμό πλέον.
(3)
Επομένως, πρέπει να τροποποιηθεί αναλόγως το παράρτημα II του κανονισμού (ΕΟΚ) αριθ. 2092/91.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του άρθρου 14 του κανονισμού (ΕΟΚ) αριθ. 2092/91,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ του κανονισμού (ΕΟΚ) αριθ. 2092/91 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Απριλίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Απριλίου 2006.

Labels: 20
3
17
6